Ειδικότερα, το ανθρωπιστικό σκέλος της διευκόλυνσης διέπεται από την πολιτική της ECHO για θέματα φύλου του 2013 με τίτλο «Gender in Humanitarian Aid: different needs, adapted response» (Η διάσταση του φύλου στην ανθρωπιστική βοήθεια: διαφορετικές ανάγκες, προσαρμοσμένη απάντηση). Αυτό έχει ως συνέπεια να ζητείται από τους εταίρους να διενεργούν αναλύσεις της διάστασης του φύλου κατά την έναρξη των προγραμμάτων, να προσαρμόζουν τον σχεδιασμό και την υλοποίηση των προγραμμάτων σύμφωνα με τους διαφορετικούς κινδύνους και ευκαιρίες που αντιμετωπίζουν οι ομάδες φύλου, και να υποβάλλουν έκθεση αποτελεσμάτων με χωριστά στοιχεία ανά φύλο.

Σε συνέχεια της δημοσίευσης της ειδικής έκθεσης του Ευρωπαϊκού Ελεγκτικού Συνεδρίου (ΕΕΣ) σχετικά με τη διευκόλυνση, η οποία εκδόθηκε τον Νοέμβριο του 2018, η Επιτροπή εφαρμόζει τις συστάσεις της. Έχει σημειωθεί ικανοποιητική πρόοδος σε όλες τις συστάσεις, ιδίως όσον αφορά τη διασφάλιση μεγαλύτερης συμπληρωματικότητας των μέσων που χρησιμοποιούνται στο πλαίσιο της διευκόλυνσης, τη μείωση των έμμεσων δαπανών στήριξης και την ανάπτυξη στρατηγικής μετάβασης.

8.Επικοινωνία και προβολή

Ήδη από την αρχή της διευκόλυνσης, η προβολή και η επικοινωνία αποτελούν βασικές προτεραιότητες. Η διευκόλυνση έχει καίρια σημασία για τη γνωστοποίηση της συνεχούς σθεναρής στήριξης της ΕΕ προς τους πρόσφυγες και τις κοινότητες υποδοχής στην Τουρκία. Η στρατηγική επικοινωνίας του 2017 εξακολουθεί να αποτελεί το συνολικό πλαίσιο για τις δραστηριότητες επικοινωνίας, με στόχο την ενίσχυση της προβολής των χρηματοδοτούμενων από τη διευκόλυνση δράσεων.

Εκδηλώσεις και τελετές

Το 2019 πραγματοποιήθηκαν αρκετές εκδηλώσεις που σηματοδότησαν σημαντικά ορόσημα όσον αφορά τη διευκόλυνση, καθώς και εκδηλώσεις έναρξης έργων σε διάφορους τομείς οι οποίες διοργανώθηκαν από τους εταίρους υλοποίησης. Σε αυτές περιλαμβάνονται, για παράδειγμα, μια τελετή εγκαινίων σχολείου από την Παγκόσμια Τράπεζα, κατάρτιση στα μέσα ενημέρωσης από την Ένωση Αλληλεγγύης προς τους Αιτούντες Άσυλο και τους Μετανάστες (ASAM), μια πρωτοποριακή τελετή εγκαινίων από την Agence Française de Développement (AFD) για το δημόσιο νοσοκομείο στην επαρχία Hatay το οποίο χρηματοδοτήθηκε στο πλαίσιο της διευκόλυνσης, καθώς και μια τελετή αποφοίτησης πτυχιούχων πανεπιστημίου, που χρηματοδοτήθηκε στο πλαίσιο του EUTF. Διάφορες άλλες εκδηλώσεις που διοργανώθηκαν από την Αντιπροσωπεία της ΕΕ προσέλκυσαν το ενδιαφέρον του κοινού, όπως η συναυλία «Harmony of the Future» με την ευκαιρία της διάσκεψης για τη Συρία, η δημιουργία της ποδοσφαιρικής ομάδας «Ομάδα αλληλεγγύης ΕΕ-Τουρκίας», η οποία συμμετείχε στο πρωτάθλημα ποδοσφαίρου U12 İzmir Cup, και η έκθεση φωτογραφίας για τη μετανάστευση που πραγματοποιήθηκε την Παγκόσμια Ημέρα Προσφύγων. Η διευκόλυνση προβλήθηκε επίσης στο παγκόσμιο φόρουμ για τους πρόσφυγες που διοργανώθηκε στη Γενεύη στο τέλος Δεκεμβρίου 2019. Επιπλέον, η Αντιπροσωπεία της ΕΕ, η κυβέρνηση του Ικονίου, οι πρεσβευτές της ΕΕ και εκπρόσωποι του Υπουργείου Εθνικής Παιδείας συμμετείχαν στα εγκαίνια ενός νέου σχολικού κτιρίου στο πλαίσιο του έργου «Project on Education Infrastructure for Resilience».

Οι εταίροι του ανθρωπιστικού σκέλους της ΕΕ υλοποίησαν αρκετές δραστηριότητες επικοινωνίας σε ολόκληρη την Ευρώπη, στο πλαίσιο των οποίων οι Ευρωπαίοι πολίτες ενημερώθηκαν για τη στήριξη που παρέχει η ΕΕ σε πρόσφυγες στην Τουρκία. Για παράδειγμα, στο πλαίσιο της επικοινωνιακής προώθησης του προγράμματος «Δίκτυο Κοινωνικής Προστασίας Εκτάκτου Ανάγκης (ESSN)», το παγκόσμιο πρόγραμμα τροφίμων διοργάνωσε έκθεση στον σιδηροδρομικό σταθμό του Στρασβούργου την περίοδο Ιουλίου-Σεπτεμβρίου 2019. Σε αυτήν εκτέθηκαν 52 έργα τέχνης φιλοτεχνημένα από δώδεκα γυναίκες από τη Συρία, δικαιούχους του προγράμματος ESSN στην Τουρκία. Αρχικά, η έκθεση πραγματοποιήθηκε στην Άγκυρα και την Κωνσταντινούπολη το 2018, προσελκύοντας το έντονο ενδιαφέρον των μέσων ενημέρωσης. Η UNICEF διοργάνωσε έκθεση φωτογραφίας, χρηματοδοτούμενη από τη ΓΔ ECHO στο πλαίσιο του προγράμματος μη τυπικής εκπαίδευσης «Non-Formal Education (NFE)», με τίτλο «Dreams of the Future». Εκτέθηκαν φωτογραφίες που τράβηξαν Τούρκοι και Σύροι έφηβοι στο γαλλικό Οικονομικό, Κοινωνικό και Περιβαλλοντικό Συμβούλιο στο Παρίσι, τον Μάιο του 2019. Ο οργανισμός Diakonie, ανθρωπιστικός εταίρος της ΕΕ, διοργάνωσε εκθέσεις στη Γερμανία το 2019, συγκεκριμένα στο Βερολίνο και το Ανόβερο. Διεξήγαγε επίσης εκστρατεία με οθόνες πληροφοριών κατά τη διάρκεια των Ημερών της Γερμανικής Ευαγγελικής Εκκλησίας στο Ντόρτμουντ.

Παρουσία στα μέσα ενημέρωσης

Τα ανθρωπιστικά προγράμματα της διευκόλυνσης εμφανίστηκαν σε περισσότερες από 70 σημαντικές διεθνείς έντυπες και ακουστικές/οπτικές εκθέσεις το 2019. Η όλη διαδικασία υποστηρίχθηκε από μια δημοσιογραφική αποστολή η οποία διοργανώθηκε από τη ΓΔ ECHO στην Τουρκία, καθώς και από δύο δημοσιογραφικές αποστολές οι οποίες διοργανώθηκαν από ανθρωπιστικούς εταίρους της ΕΕ. Μεταξύ των λοιπών εκδηλώσεων για τα μέσα ενημέρωσης το 2019 περιλαμβάνεται μια δημοσιογραφική αποστολή για Ευρωπαίους δημοσιογράφους, η οποία διοργανώθηκε από την Αντιπροσωπεία της ΕΕ και κατά τη διάρκεια της οποίας οι δημοσιογράφοι επισκέφθηκαν έργα της διευκόλυνσης στην Κωνσταντινούπολη. Επιπλέον, ο Επίτροπος αρμόδιος για την Ανθρωπιστική Βοήθεια και τη Διαχείριση Κρίσεων επισκέφθηκε την Τουρκία με την ευκαιρία της συμπλήρωσης 1,5 εκατομμυρίου δικαιούχων του προγράμματος ESSN τον Ιανουάριο του 2019. Περισσότερες από δέκα εθνικές ημερήσιες εφημερίδες και πρακτορεία Τύπου καθώς και περισσότερα από 100 ψηφιακά μέσα ενημέρωσης αναφέρθηκαν στην επίσκεψη.

Η χρήση οπτικοακουστικού υλικού για την προβολή των δραστηριοτήτων της διευκόλυνσης αποτελεί σημαντικό μέρος της συνολικής στρατηγικής επικοινωνίας. Οι εταίροι υλοποίησης ενθαρρύνθηκαν να δημιουργήσουν βίντεο σχετικά με τα επιτεύγματα των έργων τους μέσα από ιστορίες ανθρώπινου ενδιαφέροντος. Δημιουργήθηκαν περίπου 50 βίντεο από υπηρεσίες των Ηνωμένων Εθνών, υπουργεία και ΜΚΟ το 2019. Σε εθνικό τηλεοπτικό δίκτυο της Τουρκίας προβλήθηκαν δέκα τηλεοπτικά επεισόδια σχετικά με διάφορα έργα στο πλαίσιο της διευκόλυνσης, ιδωμένα από τη σκοπιά του ανθρώπινου ενδιαφέροντος. Δόθηκαν επίσης συνεντεύξεις από Τούρκους αξιωματούχους. Δημιουργήθηκε λίστα αναπαραγωγής με όλα τα τηλεοπτικά προγράμματα «Hepsi Gerçek» στο κανάλι της Αντιπροσωπείας της ΕΕ στο Youtube.

Οι ομάδες ενημέρωσης και επικοινωνίας της Αντιπροσωπείας της ΕΕ και της ΓΔ ECHO στην Τουρκία προωθούν σε τακτική βάση τα έργα της διευκόλυνσης. Τα έργα αυτά έτυχαν ευρείας κάλυψης από σημαντικούς διεθνείς ραδιοτηλεοπτικούς οργανισμούς, μεταξύ των οποίων οι TRT World, Reuters, Deutsche Welle, πρακτορείο Anadolu και άλλοι. Στην αρχή του νέου σχολικού έτους 2019, προβλήθηκαν τηλεοπτικές διαφημίσεις με επίκεντρο τα έργα υποδομής στον τομέα της εκπαίδευσης. Περιεχόμενο σχετικά με ανθρωπιστικά προγράμματα εμφανίστηκε τουλάχιστον 200 φορές σε εθνικά μέσα ενημέρωσης.

Το 2019, η Επιτροπή εξέδωσε οκτώ δελτία Τύπου σχετικά με τη διευκόλυνση και η Αντιπροσωπεία της ΕΕ στην Άγκυρα εξέδωσε δέκα δελτία σε τοπικό επίπεδο. Ανθρωπιστικοί εταίροι της ΓΔ ECHO εξέδωσαν πέντε δελτία Τύπου σε τοπικό επίπεδο το 2019. Οι ανθρωπιστικοί εταίροι και το προσωπικό της ΕΕ δημιούργησαν δέκα ιστορίες ιστολογίου, οι οποίες προωθήθηκαν ευρέως μέσω των καναλιών των οργανώσεων εταίρων, των μέσων κοινωνικής δικτύωσης της ΓΔ NEAR και της ΓΔ ECHO, καθώς και μέσω τοπικών λογαριασμών της ΕΕ σε μέσα κοινωνικής δικτύωσης στην Τουρκία.

9.Συμπέρασμα και επόμενα βήματα

Το 2019 σημειώθηκε σημαντική πρόοδος στην κινητοποίηση της διευκόλυνσης. Δεσμεύτηκε το πλήρες επιχειρησιακό κονδύλιο της διευκόλυνσης, πάνω από τα δύο τρίτα του οποίου διατέθηκε μέσω συμβάσεων και περισσότερο από το 50 % έχει εκταμιευθεί. Η διευκόλυνση εξακολούθησε να παρέχει σε πρόσφυγες και κοινότητες υποδοχής στην Τουρκία τη βοήθεια που έχουν τόσο μεγάλη ανάγκη. Τα επόμενα βήματα περιλαμβάνουν:

·Συνέχιση της αποτελεσματικής υλοποίησης όλων των έργων προς όφελος των προσφύγων και των κοινοτήτων υποδοχής, σύμφωνα με τις αρχές της χρηστής δημοσιονομικής διαχείρισης.

·Συνέχιση της λειτουργίας του συστήματος παρακολούθησης.

·Συνέχιση της ανάπτυξης δραστηριοτήτων επικοινωνίας.

·Συνεδριάσεις της διευθύνουσας επιτροπής της διευκόλυνσης την άνοιξη και το φθινόπωρο του 2020.